პარკი (ნაყოფი)
პარკი — მცენარის ნაყოფი; ვითარდება ზედა ნასკვიდან და ერთი ნაყოფფოთლისაგან. აქვს პარკოსნების ოჯახის მცენარეებს. პარკი მშრალი ნაყოფის ტიპს მიეკუთვნება. ზოგ შემთხვევაში იგი ისხნება 2 საგდულით ზემოდან ქვემოთ (ბარდა, ლობიო, ცერცველა და სხვ.), მაგრამ არსებობს თვითუხსნადი პარკიც (ძიძო, ზოგი სამყურა და სხვ.). არაქისის პარკი ნიადაგში მწიფდება და არ იხსნება. პარკი მეტწილად მრავალთესლიანია. გვხვდება წვნიანი (თამარინდი, კერატონია), ერთთესლიანი (ძიძო, ესპარცეტი, სამყურა), ცრუორბუდიანი (გლერძი), დანაკვთული (კრიალოსანა, ყვავისფრჩხილა) პარკები. მისი ზომა, ფორმა და აგებულება მრავალგვარია; სახეობათა უმრავლესობას სწორი, მეტ-ნაკლებად ბრტყელი აქვს (ბარდა, ლობიო და სხვ.), სხვებს — მომრგვალო, მოკაკვული ან სპირალურად დახვეული. ზოგიერთი პარკოსნის პარკის საგდულები უცებ იგრიხება და თესლები გადმოიფანტება. ბარდა — იხსნება ორი საგდულით მიმოზა — იხსნება ნაწევრებით იონჯა — დაგრეხილი პარკი ესპარცეტი — კაკლუჭისებრი პარკი არაქისი — ორთესლიანი პარკი